In nomine Domini nostri Jesu Christi. Notum sit cunctis fidelibus tam presentibus quam futuris, intra utero sancte matris ecclesie constitutis, qualiter ego Eva, nobilis femina, vendo, trado, transfundo monachis Sancti Petri Cluniensis monasterii unam vineam que michi fuit tradita a marito meo in dotalicium, ut faciant ab ac die et deinceps quicquid facere voluerint, habendi, vendendi, donandi seu liceat commutandi; et accipio ab illis pro vinea supradicta inter vinum et annonam duos modios. Residet autem ipsa vinea in comitatu Matisconensi, in villa que dicitur Vallis; et terminat a mane de ipsa hereditate, a sero via publica, a meridie terra comitis, a cercio de ipsa hereditate. Sane si quis, aut ego, aut ullus ex propinquis meis, vel aliqua persona, contra vendicionem istam aliquam calumniam inferre voluerit, non valeat vindicare quod repetit, sed in ira Dei incurrat; et postea carta ista firma et stabilis permaneat. S. Ævæ, S. Aalardi, qui fieri et firmare rogaverunt.